24.3.2022
RO
Jurnalul Oficial al Uniunii Europene
C 132/77 Miercuri, 6 octombrie 2021
33. încurajează administrația Biden să realizeze rapid planurile sale anunțate de a închide centrul de detenție de la Guantanamo; regretă faptul că, la aproape 20 de ani de la înființarea centrului, 40 de deținuți rămân închiși, inclusiv cinci cărora li s-a acordat aprobarea de eliberare pe timpul administrației Obama; invită UE și statele sale membre să acorde asistență pentru facilitarea procesului;
34. încurajează SUA să garanteze un acces echitabil și deschis la serviciile esențiale precum sistemul de sănătate și programele de protecție socială unui procent mai mare din populație; încurajează administrația Biden recent numită să ia măsuri concrete pentru a reglementa deținerea de arme în rândul cetățenilor americani;
35. subliniază că comunitatea transatlantică se confruntă cu o gamă largă de probleme comune fără precedent, de la lupta împotriva terorismului la amenințările hibride, schimbări climatice, dezinformare, atacuri informatice, tehnologii emergente și disruptive și cu modificarea echilibrului de putere la nivel mondial, precum și cu amenințarea la adresa ordinii internaționale guvernate de norme pe care aceasta o generează;
Cooperarea consolidată în domeniul comerțului internațional și al investițiilor
36. subliniază necesitatea de a colabora cu SUA, profitând de momentul oportun, în vederea consolidării sistemului comercial multilateral și a reformării Organizației Mondiale a Comerțului; salută rezultatele summitului UE-SUA din 15 iunie 2021 „Către un parteneriat transatlantic reînnoit”, ca semn al unui angajament reînnoit și constructiv; salută Înțelegerea privind un cadru de cooperare pentru aeronavele civile de mari dimensiuni; ia act de recunoașterea, în declarația summitului UE-SUA, a faptului că aplicarea de către SUA a tarifelor la importurile din UE în temeiul articolului 232 a condus la tensiuni în relația transatlantică și salută angajamentul explicit din aceeași declarație de a soluționa diferențele existente cu privire la supracapacitatea de producție a oțelului și a aluminiului înainte de sfârșitul anului; consideră că înființarea mai multor platforme pentru discuții permanente, cum ar fi Consiliul pentru comerț și tehnologie și Dialogul comun UE-SUA privind politica în domeniul concurenței tehnologice, este esențială, deoarece acestea vor permite în continuare comerțul transatlantic și îndeamnă Comisia să înființeze cât mai curând posibil o structură eficientă și favorabilă incluziunii din partea UE pentru Consiliul pentru comerț și tehnologie; salută înființarea unui grup operativ comun UE-SUA privind fabricarea și lanțul de aprovizionare vizând COVID;
37. subliniază că Consiliul pentru comerț și tehnologie face parte din agenda comercială transatlantică pozitivă, obiectivul său final fiind să consacre valorile democratice și etice în noile tehnologii pentru a deveni o structură instituțională transparentă și a da tonul în transformarea digitală globală; consideră îmbucurător, în acest sens, că reuniunea inaugurală a avut loc conform planificării, în ciuda motivelor de tensiune, care trebuie discutate într-o manieră deschisă și sinceră; subliniază că s-ar putea obține câștiguri rapide care ar îmbunătăți comerțul bilateral și, prin urmare, îndeamnă ambele părți să încerce să ajungă la rezultate vizibile și concrete; apreciază, în acest sens, rezultatele primei reuniuni a Consiliului pentru comerț și tehnologie, care a avut loc la 29 septembrie la Pittsburgh și care a adoptat teme concrete pentru fiecare dintre cele 10 grupuri de lucru; sprijină, printre alte angajamente, angajamentul de a coopera pentru a evita alte bariere inutile în calea comerțului cu tehnologii noi și emergente, angajamentul privind examinarea investițiilor și exportul de produse cu dublă utilizare, precum și angajamentul de a mări eficiența acțiunilor de combatere a politicilor și practicilor care eludează piața și denaturează comerțul; se bucură că s-au identificat teme precise, precum ar fi poziționarea față de problemele puse de economiile care nu sunt de piață și cooperarea în domeniul drepturilor lucrătorilor și al politicilor de mediu cu componentă comercială în Grupul de lucru pentru provocările comerciale mondiale; subliniază importanța cooperării în stabilirea standardelor tehnologice internaționale; cere să se înființeze un subcomitet pentru comerț și tehnologie în cadrul Dialogului transatlantic al legislatorilor, care să completeze componenta executivă a Consiliului pentru comerț și tehnologie și să exercite controlul democratic asupra acestui consiliu; subliniază, fără a aduce atingere unor viitoare inițiative în acest sens, că Consiliul pentru comerț și tehnologie nu este un forum pentru negocierea unui acord comercial UE-SUA;
38. subliniază că Uniunea Europeană și Statele Unite au cea mai integrată relație economică din lume, care este, de asemenea, cea mai mare și mai profundă relație bilaterală comercială și de investiții, cu comerț cu bunuri și servicii care reprezintă peste o mie de miliarde de euro pe an; reamintește că economiile UE și SUA reprezintă împreună peste 40 % din PIB-ul mondial și aproape o treime din fluxurile comerciale mondiale;
39. subliniază importanța revigorării relației noastre comerciale transatlantice ca aliați și parteneri comerciali istorici, nu în ultimul rând având în vedere actuala criză provocată de pandemia de COVID-19, cu scopul de a promova multilateralismul, favorizând un sistem comercial deschis, bazat pe norme, și de a găsi soluții comune la încercările mondiale presante, inclusiv în ceea ce privește sănătatea la nivel mondial;